ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

P R I M A R

REFERAT DE APROBARE
la proiectul de hotărâre 
privind aprobarea Regulamentului de închiriere fără licitație publică a unor bunuri imobile din domeniul public și privat al municipiului Câmpulung Moldovenesc 
În calitate de iniţiator al acestui proiect de hotărâre am avut în vedere necesitatea reglementării condițiilor de închiriere a unor bunuri imobile din domeniul public și privat al municipiului Câmpulung Moldovenesc.

În vederea asigurării unui cadru unitar, privind administrarea și valorificarea bunurilor imobile aparținând domeniului public și privat al Municipiului Câmpulung Moldovenesc, se impune reglementarea procedurii de închiriere fără organizarea licitației publice, în condițiile expres și limitativ prevăzute de lege. 

Prezenta inițiativă are la bază necesitatea respectării principiilor, respectiv transparența, tratamentul egal, nediscriminarea și utilizarea eficientă a patrimoniului public al unității administrativ-teritoriale, precum și necesitatea stabilirii unor reguli clare pentru soluționarea solicitărilor formulate de persoane fizice și juridice.

Potrivit art. 362 alin. (1) și alin (3) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, bunurile proprietatea privată a unităților administrativ-teritoriale, pot fi închiriate cu respectarea dispozițiilor prevăzute pentru închirierea bunurilor proprietate publică a unităților administrativ-teritoriale.

În conformitate cu prevederile art. 333 alin. (5) din OUG nr. 57/2019 privind Codul administrativ cu modificările și completările ulterioare, închirierea bunurilor proprietate publică și privată se realizează, ca regulă, prin licitație publică, iar excepția (art. 333 alin.8) de la această regulă este permisă exclusiv în situații expres prevăzute de lege, pe baza unei proceduri specifice aprobate de autoritatea deliberativă.

În acest context, se impune adoptarea unui regulament local care să reglementeze în mod detaliat procedura de închiriere fără licitație publică, exclusiv în următoarele situații:

a) în cazul în care titularul dreptului de închiriere este o autoritate sau instituție publică centrală sau locală;

b) în cazul în care titularul dreptului de închiriere este o companie, societate sau regie autonomă aflată în subordinea, sub autoritatea sau în coordonarea titularului dreptului de proprietate sau de administrare, care are ca obiect de activitate gestionarea, întreținerea, repararea și dezvoltarea respectivului bun, dar numai până la finalizarea privatizării acesteia;

c) în cazul în care titularul dreptului de închiriere este o asociație de dezvoltare intercomunitară în care este membră unitatea administrativ-teritorială titulară a dreptului de proprietate, care are ca obiect principal de activitate gestionarea, întreținerea, repararea și dezvoltarea respectivului bun;

d) în cazul în care închirierea are caracter ocazional, pe o perioadă de cel mult 45 de zile, fără posibilitate de prelungire;

e) în cazul bunurilor proprietate publică cu destinația de garaje, locuri de parcare sau alte bunuri similare, care nu au destinații comerciale și pentru care, prin procedura specifică aprobată, este prevăzută o chirie fixă și sunt stabilite condiții de eligibilitate a titularului dreptului de închiriere;

f) în cazul bunurilor proprietate publică cu destinația de locuințe de serviciu pentru personalul din instituțiile și autoritățile publice centrale sau locale, inclusiv demnitari și asimilați;

g) în cazul bunurilor imobile proprietate publică sau al unor cote-părți din acestea, cu o suprafață utilă de maximum 10 mp;

h) în cazul în care închirierea se face către titulari ai unor drepturi de preemțiune recunoscute prin lege, cu respectarea prețului pieței.

Noile prevederi sunt transpuse în legislație locală prin prezentul regulament.


Valorificarea prin închiriere a suprafețelor de teren proprietatea publică și privată a municipiului Câmpulung Moldovenesc generează venituri la bugetul local.

Cu argumentele de mai sus, supun aprobării Consiliului Local prezentul proiect de hotărâre.

Primar,

Negură Mihăiță
